Diari Oficial de la Generalitat Valenciana


Sumari del DOGV 3512, del 08-06-1999 (1999/5388)

ORDRE de 2 de juny de 1999, de la Conselleria de Sanitat, per la qual es despleguen les funcions i les activitats assistencials sociosanitàries de les Unitats Mèdiques de Curta Estada en els hospitals d'aguts per a la millora de l'atenció dels pacients ancians fràgils, crònics i terminals (programa PALET).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/06/02/(2)/dof/vci/html**

### Dades del document

Número de DOGV
:   3512

Data del DOGV
:   08-06-1999

Secció del DOGV
:   I. DISPOSICIONS GENERALS

Número del document
:   1999/5388


Data del document
:   02-06-1999

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * tercera edat
    * malaltia
    * legislació
    * establiment hospitalari

ORDRE de 2 de juny de 1999, de la Conselleria de Sanitat, per la qual es despleguen les funcions i les activitats assistencials sociosanitàries de les Unitats Mèdiques de Curta Estada en els hospitals d'aguts per a la millora de l'atenció dels pacients ancians fràgils, crònics i terminals (programa PALET). [1999/M5388]
  
Com ja s'introduïa en l'Ordre de 30 de març de 1995, de creació del programa PALET, l'evolució demogràfica de la societat valenciana i espanyola cap a un increment dels més grans de 65 anys; l'augment considerable de l'esperança de vida i el desenvolupament tecnològic actual de la medicina que ha contribuït a l'allargament de la vida, convertint en cròniques moltes malalties que fa uns anys eren altament letals, planteja un gran repte als serveis sanitaris, que han d'adaptar la seua oferta de serveis a les noves necessitats de la població.
  
En els hospitals generals han estat funcionant durant els últims anys les Unitats Mèdiques de Curta Estada (UMCE) creades per l'Ordre de 26 de maig de 1995, que tenien com a objectiu l'ordenació i racionalització dels ingressos urgents, així com l'atenció dels pacients inclosos en el programa PALET (ancians, crònics de llarga evolució i terminals) i la coordinació dels hospitals amb els recursos sociosanitaris de la comunitat. Aquesta doble funció de les UMCE, com a unitats d'observació i com a unitats d'atenció al PALET, ha sigut eficaç per als hospitals i ha contribuït de manera substancial a millorar la utilització de recursos hospitalaris, mentre que proporcionava als pacients inclosos en el programa PALET una atenció de qualitat que ha produït entre els beneficiaris un alt nivell de satisfacció.
  
A pesar dels innegables beneficis d'aquesta alternativa organitzativa assistencial, ha arribat un moment en què és necessari fer-hi modificacions, a causa, fonamentalment, de l'augment de la complexitat assistencial i amb l'objectiu de fer encara més eficaç l'assistència sanitària. Des de la conselleria es veu necessari augmentar l'especialització i millorar la capacitació dels professionals sanitaris per línies de producte clarament delimitades. Per això, s'ha decidit donar un rang major a les funcions prestades per les UMCE, en l'atenció integral del pacient PALET que actualment constitueix el 80% de les activitats d'aquestes unitats. L'objectiu d'aquesta iniciativa és incrementar la qualitat assistencial i millorar la satisfacció dels usuaris dins de l'objectiu d'assolir l'excel·lència en l'atenció dels pacients PALET.
  
ORDENE
  
Article 1
  
La funció d'observació de pacients mèdics que porta a terme actualment la Unitat Mèdica de Curta Estada, s'ampliarà als pacients quirúrgics, sempre que requerisquen, com en el cas dels pacients mèdics, d'un temps limitat per a la definició de la seua situació mòrbida i que per a això necessiten de mitjans diagnòstics i terapèutics ràpids.
  
Article 2
  
Les funcions d'atenció als pacients ancians fràgils, crònics i terminals (programa PALET) en l'hospital d'aguts seran d'actuació prioritària per part de les unitats mèdiques de curta estada que s'anomenaran a partir d'ara unitats mèdiques de curta estada i atenció sociosanitària (UMCE-ASS).
  
Article 3
  
L'objectiu de les UMCE-ASS serà la valoració i atenció integral dels pacients ancians fràgils, crònics de llarga evolució i terminals que acudisquen a l'hospital en demanda d'assistència sanitària.
  
Article 4
  
Les funcions específiques de la UMCE-ASS quant a l'atenció al PALET seran:
  
a) L'atenció en fase aguda i en règim d'hospitalització de pacients.
  
b) La valoració integral i multidisciplinària i el seguiment de pacients a petició dels diferents serveis hospitalaris i principalment de la porta d'urgència.
  
c) El desenvolupament de la consulta externa i/o hospital de dia per a pacients ambulatoris.
  
d) L'especial coordinació amb la unitat d'hospitalització a domicili, l'objectiu definit de la qual en la mateixa ordre de creació de les unitats mèdiques de curta estada és l'atenció als pacients PALET.
  
e) La coordinació amb la porta d'urgència per tal de gestionar l'atenció adequada dels pacients inclosos en el programa PALET que arriben a l'hospital i contribuir a evitar ingressos innecessaris.
  
f) El desenvolupament de funcions de coordinació, suport i assessorament sanitari amb els hospitals de llarga estada i atenció a crònics.
  
g) El desenvolupament de funcions de coordinació, suport i assessorament amb els recursos d'Atenció Primària existents en l'àrea de salut de l'hospital.
  
h) El desenvolupament de funcions de coordinació amb els serveis socials comunitaris.
  
i) La participació en les activitats de formació, docència, investigació i garantia de qualitat que duga a terme l'hospital.
  
j) Qualssevol altres funcions que li assigne la direcció mèdica de l'hospital.
  
Article 5
  
La formació del personal facultatiu de la UMCE-ASS serà prioritària en instruments de valoració geriàtrica, atenció a grans síndromes geriàtriques i cures pal·liatives.
  
Article 6
  
Per tal de dur endavant les funcions encomanades a la UMCE-ASS es disposarà del personal necessari: metges, infermers, treballadors socials, psicòlegs, terapeutes ocupacionals, la quantitat dels quals estarà en funció de les necessitats hospitalàries.
  
Article 7
  
El personal que es farà càrrec de les funcions incloses en aquesta ordre serà l'adscrit actualment a les unitats mèdiques de curta estada. La conselleria es compromet a completar les necessitats d'altres professionals que es deriven d'aquesta nova situació.
  
Disposicions addicionals
  
Primera
  
Queden derogats tots els articles de l'Ordre de 26 de maig de 1995, de creació de les Unitats Mèdiques de Curta Estada que siguen redundants amb aquesta nova articulació o que hi entren en contradicció.
  
Segona
  
Amb la intenció de millorar l'atenció sanitària als ancians, crònics i terminals, es crea en l'hospital d'aguts el Comité d'Atenció al PALET amb estructura i funcionament similar als comités habituals de l'hospital (tumors, infeccions, mortalitat, etc.) i inserit en la direcció i en la política de qualitat de l'hospital.
  
Tercera
  
La Direcció General d'Atenció Especialitzada queda autoritzada per dur a terme totes les accions oportunes per tal d'assegurar el desplegament d'aquesta ordre.
  
València, 2 de juny de 1999
  
El conseller de Sanitat,


Còpia Permalink ELI